**אוניברסיטת חיפה המכללה לביטחון לאומי**

**מדעי המדינה מחזור מ' 2012-2013**

**הצעת מחקר**

**לעבודה שנתית בנושא :**

**בחינת מרכיב ההרתעה**

**בתפיסת הביטחון הישראלית הקלאסית,**

**לאור השינויים במאפייני האיום והסביבה**

**מגיש: איתי מדינה**

**מנחה אקדמי: ?**

**צוות 4**

**דצמבר 2012**

1. **נושא העבודה:**

בחינת מרכיב **ההרתעה** בתפיסת הביטחון הישראלית הקלאסית, לאור השינויים במאפייני האיום והסביבה.

1. **מטרות המחקר:**
2. לתאר את סוגי האיומים המתעצמים: העל-קונבנציונאלי והתת-קונבנציונאלי.
3. להצביע על שינויים נדרשים בתפיסת ההרתעה הישראלית על רקע התפתחות איומים אלה.
4. **להמליץ על עקרונות ועל כיווני פעולה אופרטיביים רלוונטיים לעיצוב תפיסת הרתעה מודרנית רלוונטית.**
5. **שאלות המחקר:**
6. מה מקומו של מושג ההרתעה ביחס לתפישת הביטחון הישראלית ?
7. באיזה אופן ניתן לשנותה בהתאמה לצורך?
8. **טענת המחקר:**

נוכח השינוי במאפייני האתגרים הביטחוניים של מדינת ישראל, יש צורך **להמשיג מחדש ולעצב תפיסת הרתעה עדכנית**. בכלל זה, יש צורך בהגדרת עקרונות הרתעה מול מערכה על-קונבנציונאלית ומול מערכה תת-קונבנציונאלית.

בהתאמה לעולם המושגים, יש **לגזור דרכי פעולה שונות**, המותאמות לתפיסה ולמאפייני האיום, ואשר ביכולתן לספק את המענה הנדרש בכלים ייחודיים.

בתוך כך, יצירת הרתעה מודרנית צריכה להיבנות על מגוון כלים ושיטות פעולה – צבאיים ולא-צבאיים, ובכללם:

1. **מערכה חשאית** - פעולות אופרטיביות בחתימה נמוכה.
2. **מערכה תודעתית** - הסברה, לוחמה פסיכולוגית.
3. **מערכה טכנולוגית** - התקפית (סייבר) והגנתית (יכולת יירוט).
4. **קואליציות** - גיבוש קואליציות נגד האויב, לצד פירוק קואליציות של האויב.
5. **מערכה מדינית** - בניית לגיטימציה בינלאומית, העצמת העוצמה הרכה של ישראל, התמודדות עם המימד המשפטי (חוק ומשפט בינלאומי).
6. **יכולת צבאית מותאמת** – מודיעין מטרות ממוקד, יכולת אש "חכמה".
7. **מערכת אזרחית** – מרכיבי הגנה, מוכנות עורף, חוסן לאומי.

בנוסף, יש חשיבות ל**שינוי מימד התזמון** בכל הנוגע לבניית ההרתעה הישראלית וניהול המערכות נגד גורמי האיום בכלל: לא עוד היערכות לסבבי לחימה, כי אם ניהול מערכה והרתעה "בין מלחמות".

כמו כן, יש צורך **לעדכן את השיח הציבורי והביטחוני הישראלי**, בהתאמה לנסיבות, תוך הטמעת תפיסת ההרתעה המודרנית וקיום תהליך תיאום ציפיות.

1. **רקע עיוני תיאורטי:**

משך שנים רבות, נשענה תפיסת הביטחון הישראלית על "השילוש הקדוש" של – הרתעה, התרעה והכרעה. זאת, כאשר תרחיש האיום העיקרי הינו מלחמה קונבנציונאלית מול צבאות ערב, כפי שקרה בין השנים 1948-1973. את קו פרשת המים של תפיסה זו ניתן לציין החל בשנת 1982, עם היציאה למלחמת לבנון הראשונה, כאשר מכאן ואילך הולכים ומתפתחים איומים שונים בתכלית מאלה שידעה מדינת ישראל עד אז: האיום הקונבנציונאלי מצד צבאות ערב התפוגג, הן בשל חתימת הסכמי שלום עם שתי מדינות אויב (מצרים וירדן), והן על שום הצלחתה של ההרתעה הישראלית, שהובילה לתהליכי השלום או לכל הפחות למניעת מלחמה; מנגד, התפתחו שני איומים חדשים, העומדים כיום במוקד האיום על מדינת ישראל – איום על-קונבנציונאלי (התגרענות איראן, פוטנציאל התגרענות באזור) ואיום תת-קונבנציונאלי (הטרור הפלסטיני וחזבאללה, דה-לגיטימציה). בהתמודדות מול איומים אלה ישנם מספר גורמים מהותיים, שאינם מביאים לידי ביטוי את העוצמה הצבאית של מדינת ישראל, אשר נבנתה באופן מרשים למדי בעיקר לטובת התמודדות עם האיום הקונבנציונאלי בשיטת ההכרעה הצבאית המוחצת, הבסת האויב והרתעתו לאורך זמן. כפועל יוצא, אין יכולת אמיתית להגיע למצב של הכרעה צבאית מול איומים מסוג זה, וכנגזרת מכך – כוח ההרתעה של ישראל הולך ונשחק. ההכרעה הצבאית - ככלי המרכזי המייצר את ההתרעה - אינה מתאפשרת, בהתחשב במאפייני האיום והנסיבות האובייקטיביות, ומכאן שכל תפיסת הביטחון הישראלית הופכת לפחות רלוונטית, גם אם בפועל כוחה הצבאי של ישראל גדול ואיכותי בסדר גודל מזה שידענו בעבר.

מבצע "עמוד ענן", והשיח שהתנהל סביבו, שב והציף את סוגיית ההרתעה ביתר שאת, בכל הנוגע להתמודדות עם האיום התת-קונבנציונאלי. שוב עמדו המושגים של "הרתעה" ו"הכרעה" במוקד השיח הביטחוני-מדיני ובמוקד השיח הציבורי, ונדמה כי גם כאשר מקבלי ההחלטות מודעים למגבלות התפיסה הישנה – הרי שהיא זו המכתיבה את השיח, היא זו העומדת במרכז הציפיות של ציבור הלוחמים והאזרחים, ובמידה מסוימת היא זו שאף בונה את תחושת הניצחון של האויב, שבפועל לא הוכרע צבאית.

השיח שנגע למבצע "עמוד ענן" חיזק, במידה רבה, את התובנה כי למרות שנושא ההרתעה היווה משך שנים מושא למחקר, כתיבה ודיון – אקדמי ומקצועי – הרי שקיים ואקום מהותי בנוגע להמשגה ולהטמעה של תפיסת הרתעה עדכנית, ועדיין לא הצלחנו להשתחרר מפרדיגמות ישנות בתפיסת הביטחון הלאומי, על אף המודעות הגבוהה לשינוי.

כאמור, מבחינת כיווני פעולה אופרטיביים, הרי שגם כאן נדרש לחדד מהו סל הכלים האפקטיבי מול כל אחד מסוגי האיום, וברור לחלוטין שההכרעה הצבאית הוא כלי אחד בלבד – ולא תמיד המרכזי – במענה.

יתר על כן, אם בעבר השיטה המקובלת היתה "שיטת הסבבים", קרי – היערכות וצבירת כוח ומודיעין והבאתם לידי ביטוי במהלך בזק במלחמה או "מיני-מלחמה", ניתן לטעון כי כיום תפיסה זו אינה רלוונטית. המלחמה האמיתית היא המלחמה בין מלחמות! בשיטת הסבבים אנו מוגבלים מאוד ביכולת שלנו להביא לידי ביטוי את עוצמתנו כמדינה וכצבא, ובין הסבבים – נשמר שקט יחסי המאפשר לאויב להיבנות ולהתעצם. זאת משוואה שאנחנו צריכים לשבור, והדרך לשבור אותה אינה צבאית גרידא.

מעצם האמירה הזו, אני מבקש לעקר את מהותה של תפיסת ההרתעה הישראלית. זו בבסיסה, נועדה לייצר שקט ביטחוני בין "הסבבים" ולדחות את פרק הזמן בין מלחמה למלחמה, ככל שניתן. לטענתי, תפיסה זו אינה רלוונטית כיום. עלינו להיות מאוד אקטיביים "בין הסבבים", על מנת לייצר הרתעה שייעודה – למנוע מהאויב מימוש תהליכי התעצמות על ידי דיכוי כוונות ופגיעה ביכולות. לא ניתן להסתפק בכך שהאויב יתעצם ואנו נסמוך על ההרתעה הנשחקת ככזו שתמנע ממנו לעשות שימוש ביכולות שצבר – בין אם אלו יכולות תת-קונבנציונאליות ודאי יכולות על-קונבנציונאליות.

לאור האמור, מצאתי לנכון לטבוע מושג חדש במרכיבי תפיסת הביטחון, והוא **"סיכול מונע"**. הסיכול המונע הוא כזה המתקיים "בין הסבבים", כולל מגוון של כלים ושיטות פעולה, ובתכליתו – פוגע ביכולות ובמהלכי התעצמות, וכן מייצר הרתעה. בתרחישים מסוימים הוא עשוי להשיג אף הכרעה מול האויב, בעיקר באובדן יכולת או בהחלטה של האויב להימנע מבניית יכולת, להפסיק תהליכי התעצמות נקודתיים או לוותר על שימוש ביכולת שנבנתה. בראייתי, המושג "סיכול מונע" צריך להיכלל בתפיסת הביטחון הישראלית, כחלק ממימד ההרתעה ובהשלמה לו. "הסיכול המונע" משלים מימד חסר בתפיסת ההרתעה, ודרכו ניתן יהיה לעצב תפיסת ביטחון פרטיקולארית ומתאימה יותר למאפייני האיומים ולתנאי ההתמודדות המערכתית עימם.

כמו כן, כפי שנוכחנו בסבב האחרון עם החמאס במבצע "עמוד ענן", יש חשיבות לשנות את השיח הציבורי והביטחוני בנושא, בהתאם לעקרונות אלה. חשוב לקיים תיאום ציפיות רב-מערכתי, בין השחקנים השונים בציבור הישראלי, בהתאמה לנסיבות, לתפיסה השונה ולביטוייה המעשיים. עולם מושגים ישן משמש אותנו במערכה מודרנית, ועשוי אף להוביל את מקבלי ההחלטות למערכת שיקולים לא נכונה, הנובעת מלחץ ציבורי ופוליטי. ולכן, יש חשיבות שיתקיים תהליך הטמעה והפנמה של תפיסת ההרתעה החדשה, מעבר לכך שתהיה כתובה על נייר אקדמי או נייר עמדה מקצועי זה או אחר. התהליך חייב להתקיים בשקיפות ציבורית, ותוך שיתוף אמצעי התקשורת וסוכני השפעה אזרחיים וביטחוניים במדינה.

1. **תיחום העבודה:**

העבודה לא תתייחס לכל מרכיבי התפיסה הביטחונית, אלא תרחיב את המחקר והדיון לסוגיית ההתרעה ובפרט לנדבכים אותם אני תופס כחדשניים יותר או כפחות בהירים ופחות מחודדים בעולם המושגים הביטחוני. לאור זאת, **אין בכוונתי להתייחס** בעבודה הנדונה לסוגית הבאות:

1. תפיסת הביטחון וההרתעה בהתמודדות צבאית קונבנציונאלית.
2. הרתעה גרעינית והתמודדות עם מצב של איום גרעיני בפועל (למשל – איראן גרעינית).
3. ניתוח והמשגה של מרכיבי התפיסה הביטחונית הקיימת (הרתעה, התרעה, הכרעה).
4. פירוט מרכיבים מסווגים בעיצוב סל הכלים בתפיסת ההרתעה המודרנית.
5. ניתוח ספציפי של דרכי הפעולה הנדרשות מול כל גורם איום – איראן, חמאס והטרור הפלסטיני, חזבאללה, אזורי ספר, ג'האד עולמי וכו'.
6. **תשתית המידע:**

מידע משני – קיים מידע משני רב, הכולל עשרות מאמרים וספרים, המתארים נדבכים שונים במרכיבי תפיסת הביטחון, ובעיקר סביב סוגיית ההרתעה, ימי עיון (מב"ל, המרכז הבין-תחומי), חומרי עיתונות ישראלית (פרשנים צבאים, בכירי הממסד הביטחוני, פוליטיקאים ומקבלי החלטות) בנוגע למבצע "עמוד ענן".

 מידע ראשוני – ראיונות עם מספר גורמים בדרגי קבלת החלטות או בדרג ביטחוני-צבאי בכיר. ראיון עם העיתונאי עמוס הראל. ראיון עם הצנזורית, סימה וקנין-גיל.

1. **ראשי פרקים:**

להלן ראשי הפרקים לעבודה:

מבוא.

פרק א': התפתחות האיום העל-קונבנציונאלי והאיום התת-קונבנציונאלי על מדינת ישראל.

פרק ב': שחיקת תפיסת הביטחון הישראלית הקלאסית – הרתעה, התרעה והכרעה.

פרק ג': השינוי הנדרש בתפיסת ההרתעה הישראלית נוכח השינוי במאפייני האיום.

פרק ד': הצעת עקרונות וכיווני פעולה רלוונטיים ליצירת הרתעה מול האיום העל-קונבנציונאלי ומול האיום התת-קונבנציונאלי.

פרק ו': הצעת מהלכים להבנת השינוי והטמעתו בשיח הביטחוני ובשיח הציבורי בישראל.

סיכום.

1. **חשיבות וחדשנות העבודה:**

נושא תפיסת הביטחון, על כלל מרכיביה, ובפרט סוגיית ההתרעה, שימשו מושא לדיון ומחקר מאז ומתמיד. בשנים האחרונות אף נכתבו מאמרים, אשר הציפו את השינוי בתמונת האיומים ובמאפייניהם, ובתוך כך היו שהציבו סימני שאלה לגבי יכולת ההרתעה של מדינת ישראל כמו לגבי יכולתה להכריע את האויב. הדברים מתייחסים בעיקר לסוגיית הלחימה בטרור הפלסטיני, בארגון החזבאללה ובתופעת המתאבדים. עם זאת, בבחינת המחקרים וההתייחסויות לנושא, מצאתי מעט מאוד ביטוי לאלטרנטיבה, בין אם ברמת ההמשגה ובין אם ברמת המענה האופרטיבי. רבות דובר על שחיקת ההרתעה, כמו גם על הסיבות לשחיקה זו. במקרים אחרים, היו התייחסויות ממוקדות בנוגע לאופן הטיפול בטרור. אולם, ניכר כי בין כל אלה לא נעשה בצורה מספקת אותו צעד נוסף, שממשיך מנקודת זיהוי הבעיה לשלב האופרטיבי, המתייחס לעיצוב מחדש של עולם המושגים ויותר מכך – הצעה מסודרת של כיווני פעולה רלוונטיים לבניית המענה הנדרש.

יש לציין, כי ביום עיון של המכללה לביטחון לאומי והמטה לביטחון לאומי בנושא ההתרעה והביטחון הלאומי, שהתקיים בנובמבר 2007, העלה אפרים סנה בסקירתו את הצורך לגבש תפיסה ביטחונית עדכנית לטיפול במימדים החדשים של האיום – העל-קונבנציונאלי והתת-קונבנציונאלי.

חידוש נוסף, שיש בכוונתי להעלות בעבודה זו, הוא סוגיית הדיון הציבורי והדיון המקצועי בנושא. אני טוען, כי אם לא נשכיל לתרגם את ההגיגים, אשר עולים בעיתות משבר – דוגמת עמוד-ענן – לכדי פיתוח ידע ושיח מעמיק, לא נצליח להתנתק מהפרדיגמות הישנות של תפיסת הביטחון, גם אם אנחנו כבר מודעים לכך שהן מיושנות ולא רלוונטיות בחלקן.

1. **מנחה אקדמי: ?**
2. **יוזם העבודה:** אוניברסיטת חיפה.

**ביבליוגרפיה:**

בר-יוסף אורי, 1997, 50 שנות הרתעה ישראלית: לקחי העבר ומסקנות לעתיד

בן-אליהו איתן, 2000, מעצימות נמוכה להרתעה אסטרטגית

ארד עוזי, 2001, מאזן החוסן והביטחון הלאומי (כנס הרצליה)

עברי דוד, 2003, ההרתעה בעידן העימותים המוגבלים והטרור

גנור בועז, 2004, אפקטיביות ההרתעה מול ארגוני טרור מפעילי מתאבדים

עברון יאיר, 2006, ההרתעה ומגבלותיה

שאול שי וחגי גולן, 2006, העימות המוגבל

דיין עוזי, 2007, ההתרעה במבחן המאבק בטרור ובגרילה

זאבי אהרון (פרקש), 2007, ההרתעה במבחן המאבק בטרור ובגרילה

מרידור דן, 2007, הרתעה ותפיסת הביטחון

תמרי דב, 2007, ישראל ומבחן ההרתעה הקונבנציונאלית

הלוי אפרים, 2007, דוקטרינת ההרתעה הישראלית במבחן הזמן

שיפטן דן, 2007, דוקטרינת ההרתעה הישראלית במבחן הזמן

סנה אפרים, 2007, דוקטרינת ההרתעה הישראלית במבחן הזמן

ארד עוזי, 2007, ההרתעה בפרספקטיבה היסטורית ומושגית

איילנד גיורא, 2007, השתנות טבע המלחמות

שלום זכי, 2008, בניית כוח ההרתעה העצמאי של ישראל: המשכיות מול שינוי

גולדשטיין פרבר שרי, עידן ההרתעה השני – הערכה של מאזן האימה הגלובאלי

גולדשטיין פרבר שרי, לוחמה פסיכולוגית בעידן ההרתעה השני

עברון יאיר, ההרתעה ומגבלותיה

קצוביץ אריה, 2008, מלחמת לבנון השניה

דאהר מניר, ההרתעה המצטברת כמודל להרתעה בעימות נמוך עצימות

שכטר יונתן, 2010, האם ישראל מרתיעה את הטרור?

תפיסת הביטחון הבטחונית/צבאית, מסמך חדש של המל"ל . אל"ם גור לייש